b"\n_START_ARTICLE_\nConst\xc3\xa0ncia de Bretanya\n_START_SECTION_\nBiografia\n_START_PARAGRAPH_\nConst\xc3\xa0ncia fou l'hereva del tron de Bretanya. Era la filla de Conan IV de Bretanya i de Margarida de Huntingdon, filla d'Enric de Northumberland i germana dels reis d'Esc\xc3\xb2cia Malcom IV i Guillem el Lle\xc3\xb3. _NEWLINE_El 1166, el seu pare va abdicar al seu favor i va esdevenir duquessa de Bretanya, mentre que la realitat del poder fou en mans d'Enric II d'Anglaterra. En tant que esp\xc3\xb2s de Const\xc3\xa0ncia, Jofr\xc3\xa9 o Geoffroi Plantagenet, fill del rei Enric II d'Anglaterra, fou proclamat duc de Bretanya amb el nom de Geoffroi o Jofr\xc3\xa9 II de Bretanya el 1181, per\xc3\xb2 va morir prematurament a causa de ferides rebudes en el transcurs d'un torneig organitzat el 19 d'agost de 1186 a Par\xc3\xads pel rei de Fran\xc3\xa7a, Felip II._NEWLINE_Despr\xc3\xa9s de la mort del seu primer marit, Const\xc3\xa0ncia va exercir realment el poder a Bretanya, fins i tot despr\xc3\xa9s que es cas\xc3\xa9s de nou amb Ranulf de Blondeville, comte de Chester i vescomte d'Avranches, que Enric II d'Anglaterra li havia imposat._NEWLINE_El 1196, va fer recon\xc3\xa8ixer al seu fill Artur, de nom\xc3\xa9s vuit anys, com a duc, per una assemblea general de l'aristocr\xc3\xa0cia. En reacci\xc3\xb3 a aquest esdeveniment, que contrarestava els seus prop\xc3\xb2sits, Ricard Cor de Lle\xc3\xb3 la va fer segrestar pel seu propi marit i va estar empresonada a Pontorson o a Teillay. Una vegada alliberada, va fer anul\xc2\xb7lar el seu matrimoni amb Ranulf i es va casar de nou amb Guiu de Thouars._NEWLINE_Va morir a Nantes entre l'1 i el 4 de setembre de 1201. El 24 de novembre de 1225 fou enterrada a l'abadia de Notre-dame de Villeneuve, situada al Sorini\xc3\xa8res, al sud de Nantes, de la qual havia ordenat la fundaci\xc3\xb3 l'any de la seva mort."